
Rosende omtale av Emilie Richards’ romaner



«Sammensatte karakterer med et fengslende følelsesliv og tilgivelsens legende kraft –hva mer kan man ønske seg? Jeg elsket Ved neste topp!».

–New York Times bestselgerforfatter Sherryl Woods



«Richards’ hjerteskjærende historie bygger seg langsomt opp og fortsetter å fengsle lenge etter at boken er ferdig.»

–Publishers Weekley om Ved neste topp



«Denne boken trollbandt meg på en måte jeg sjelden har opplevd.»

–Forfatter Sandra Dallas om Ved neste topp



«Dette er virkelig et mesterverk.»

–Bestselgerforfatteren Catherine Anderson om Ved neste topp


EMILIE RICHARDS

Et sted mellom himmel og jord

OVERSATT AV Jarle Tollefsrud

–GODDESSES ANONYMOUS -


Kjære leser!

For en romanforfatter er det alltid en interessant utfordring å legge handlingen i en serie til steder som eksisterer i virkeligheten. Hvor nøyaktig må jeg være? Hvis jeg skaper en restaurant, eller i dette tilfellet en by som ikke eksisterer, kommer leserne til å føle seg lurt når de oppdager at de leter forgjeves?



Det er selvfølgelig ingen forfatter som ønsker å fremstille en virkelig by som et sted hvor korrupsjonen har fått råde i årevis. Derfor er det ingen grunn til å ta frem kartet for å lete etter Berle i North Carolina. Byen eksisterer ikke. Yancey County er imidlertid særdeles ekte, og jeg anbefaler gjerne et besøk i den nydelige byen Burnsville.



Blue Mountain Pizza i Weaverville eksisterer i virkeligheten, og jeg har selv spist en deilig middag der. Limones er også ekte, og jeg kan garantere at Georgia og Lucas nøt et praktfullt måltid da de besøkte stedet sammen med Samantha og Edna.



Tettstedene Luck og Trust eksisterer også, og det var veldig morsomt å stikke innom den kombinerte kafeen og landhandelen. Jeg snakket med flotte folk som mer enn gjerne svarte på alle spørsmålene mine. Jeg tror Cristy ville vært i gode hender der.



Analfabetisme utgjør stadig et enormt problem i samfunnet vårt. Ifølge National Center for Education Statistics er det over tretti millioner amerikanere som har problemer med selv de mest grunnleggende lese- og skriveferdigheter. United Way anslår at analfabetisme koster samfunnet tjue milliarder dollar i året. Se for deg hvor givende det ville være å hjelpe en som Cristy med å overvinne lesevanskene slik at nye dører kan åpne seg for henne. Omtrent alle lokalsamfunn har behov for frivillige. Det er en fantastisk måte å tilbringe fritiden sin på.



God fornøyelse!

Emilie




KAPITTEL 1

Enkelte morgener, mens lyset langsomt krøp inn gjennom vinduet bak sengen hennes, og hun ennå ikke var helt våken, trodde Cristy Haviland et kort øyeblikk at hun fremdeles var en liten jente i presteboligen i Berle. Solen som skinte gjennom tynne, rosa bomullsgardiner, hadde gitt rommet hennes et rosenrødt skjær. Ofte hadde hun ligget våken og sett fargene i rommet bli varmere og klarere, inntil moren kom for å vekke henne.

Det var ikke noe rosenrødt over rommet hun våknet i nå. Betongveggene var malt i en skittenbeige farge, og det var ingen gardiner foran vinduene. Det var strengt tatt ingenting rosenrødt ved livet hennes nå, og det hadde det vel egentlig ikke vært da hun var barn heller. Hvor mange ganger hadde hun ikke ønsket å rive ned rysjegardinene, slå opp vinduet og hoppe ned på bakken utenfor for å begynne et nytt liv et helt annet sted?

Nå visste hun at man av og til risikerte å få ønskene sine oppfylt.

Noen av dem hun delte rom med, hadde begynt å røre på seg, men hun som lå i køyesengen over Cristy, sov ennå. Knirkingen i sengen og stønningen hennes fortalte at hun hadde mareritt. Her var mareritt like vanlig som hulking i nattemørket og sinte ord i dagslys. Det var ikke mulig å presse sammen trettiseks kvinner og tvinge dem til å dele skap og smale køyesenger uten at det førte til enkelte utbrudd. Den ene monotone dagen fulgte den andre, og varme, sult og utmattelse tok fra dem de siste restene av menneskelighet. Slik var tilværelsen i kvinnefengselet i Raleigh i North Carolina.

Cristy var nå helt våken og hadde alle sansene i beredskap. Hun satte seg raskt opp. En annen kvinne var på vei mot sengen hennes. Cristy ble helt matt av lettelse da hun så hvem det var. Hun gjorde plass på sengen, og Dara Lee slengte den omfangsrike kroppen sin ned ved siden av henne.

–Du husker at du skal ut i dag? spurte Dara Lee.

–Ikke med en gang jeg våknet. Det føles på en måte som om jeg har bodd her hele livet.

Dara Lee lo den dype, hese latteren sin. Hun var mørkhudet, mørkhåret og rund i kinnene. Det blide ansiktet ble skjemmet av et ujevnt arr som gikk fra den venstre øyekroken og ned til munnen. Selv så tidlig på morgenen luktet hun av fengselssåpe og den kostbare sjasminduftende oljen som hun brukte i håret.

–Du er bare på besøk, jente. Hvor lenge har du vært her? Seks måneder?

–Åtte.

–Du har taklet det fint. Det er jenta mi, det.

Cristy måtte trekke på smilebåndet. Hadde noen av de andre damene her brukt frasen «jenta mi», ville hun nok blitt vettskremt. Men Dara Lee hadde blitt venner med henne i løpet av den første måneden i fengselet, tilsynelatende uten noen god grunn. Cristy hadde imidlertid sine teorier. Etter å ha kastet ett blikk på den nye hvite jenta med det uskyldige utseendet, hadde kanskje Dara Lee forstått at Cristy trengte å lære noen overlevelsesteknikker. Eller kanskje Dara Lee bare savnet sin egen datter. Hun var tjueto, samme alder som Cristy, og hadde ikke besøkt henne på flere år.

–Kommer du til å savne dette? spurte Dara Lee.

–Jeg kommer helt sikkert til å savne deg.

–Det sier du nå, men du kommer raskt til å glemme meg. Jeg har sett det skje igjen og igjen. For å huske vennene dine er du også nødt til å huske dette stedet. Det er kanskje ikke så ille her, men det er ikke så bra heller. Det er i hvert fall ikke et sted du har lyst til å tenke på når du er ute herfra.

–Hvor lenge til tror du at du må bli?

–I hvert fall til jeg har blitt grå i håret, og alle tennene har falt ut.

Det føltes dypt urettferdig, i likhet med så mye annet her. En gang da Dara Lees voldelige kjæreste hadde vært spesielt brutal, hadde hun skutt og drept mannen som var far til de to barna hennes. Han hadde mishandlet henne over lang tid, og ti år senere angret hun ikke på noe. Bortsett fra at hun ikke hadde klart å komme seg unna før politiet dukket opp.

–Du kommer ut før den tid, sa Cristy. –Bare unngå å komme i konflikt med noen. Ikke heng med feil folk. Gjør jobben din og si vær så snill og takk til fengselsbetjentene.

–Skriv hvis du får muligheten, sa Dara Lee og reiste seg møysommelig fra sengen igjen.

Cristy fulgte henne med blikket. Dara Lee var den eneste vennen hun hadde fått i fengselet. Hvor utrolig det enn var, så hadde hun ikke oppfattet det helt opplagte. Cristy kom ikke til å skrive til henne. Cristy skrev ikke til noen. Det var ikke en del av repertoaret hennes.

*

Georgia Ferguson parkerte utenfor Buncombe County Alternative School. Det fulgte visse privilegier med stillingen som rektor, og et av dem var en reservert parkeringsplass nær inngangen. Det var hun glad for, med tanke på den endeløse mengden med bøker og annet materiell som hun fant frem til og tok med seg til skolen.

Det hadde gått seks måneder siden hun begynte i stillingen, men hun fant fremdeles ting som kunne komme til nytte. I dag hadde hun fylt esker med informasjon om lignende skoler over hele landet. Hun hadde foretatt undersøkelsene hjemmefra. Denne skolen var noe nytt i Asheville, men det var ingen grunn til å finne opp kruttet på nytt av den grunn. Georgia hadde ingenting imot å bruke andres ideer. Hun håpet også at noen en dag kom til å bruke hennes.

Skolen var langt fra ny og hadde hatt en rekke ulike funksjoner i årenes løp. I fjor hadde det sett ut til at den ville bli revet. Så hadde imidlertid skolestyret stemt for å gjøre den om til en alternativ skole for elever fra det mellomste og øverste trinnet. Eiendommen hadde blitt renovert, men ellers hadde det ikke skjedd så mye. Det var dårlig med penger, og det å etablere en ny skole var et risikofylt prosjekt.

Georgia var tidlig ute i dag, men vaktmesteren hadde allerede låst opp hovedinngangen. Hun tok et godt tak rundt esken og fortsatte nedover korridoren som førte til administrasjonen. Da hun hadde låst seg inn på sitt eget kontor, ristet hun på hodet av synet som møtte henne.

Siden det hadde vært en særdeles hektisk uke, var skrivebordet hennes nedlesset med papirer. Hun lengtet etter å få en time til overs hvor det ikke var noe mer presserende hun måtte ta seg av, slik at hun kunne arkivere og kaste papirer. Med litt flaks ville hun kanskje få tid en gang mot slutten av århundret.

Georgia åpnet esken og begynte å ta ut mappene. Hun likte stillheten i den tomme skolebygningen tidlig om morgenen. Så stoppet hun midt i en bevegelse. Helt stille var det visst ikke. Noe skranglet av gårde gjennom korridoren. Kunne det være vaktmesteren som trillet med seg bøttestativet?

Nei, lyden var høyere, den passerte altfor raskt og ble lavere, før den steg i styrke igjen etter en liten stund.

Mobilen hennes ringte. Hun rotet den frem fra vesken sin og så at det var datteren som ringte.

–Hei, Sam.

–Jeg ringer bare for å høre om vi fremdeles har en plan i dag, mamma.

Skramlingen i korridoren begynte igjen. Georgia tok seg sammen for å konsentrere seg om samtalen.

–Taylor kommer med Edna i ettermiddag, og forhåpentligvis er lærermøtet ferdig til de dukker opp. Hvis ikke lar Marianne henne vente på kontoret mitt. Hun kan gjøre leksene sine der.

Marianne var skolens kontorsjef. Hun jobbet alltid sent. Edna var Georgias tolv år gamle barnebarn.

–Flott, da er alt i orden.

–Er du allerede på vei til Raleigh?

–Jeg forlot Asheville for omtrent en time siden. Det er nesten ikke trafikk.

Georgia visste at det var for sent å få datteren til å gjøre om på planene sine, men hun måtte likevel spørre.

–Jeg vet at vi alle sammen har snakket om dette, men er du fremdeles sikker på at det er så lurt å innlosjere denne jenta i Gudinnenes hus?

–Det er jo umulig å vite helt sikkert hvordan det går, men jeg tror at det er riktig av oss å gjøre dette. Hun har ingen, mamma. Og det er viktig for henne å være i nærheten av Michael.

–Michael?

–Det var det hun kalte barnet.

–Så hun har fremdeles ikke tenkt å ta ham med seg?

–Han bor for tiden hos en slektning av henne i Mars Hill, men hun er ikke lenger unna enn at hun kan besøke ham. Hun har sin egen bil. Den står allerede parkert ved Gudinnenes hus. Taylor og jeg kjørte til Yancey County og hentet den, sammen med klærne hennes og de andre tingene de hadde lagret for henne. Det var ikke så mye. Jeg tror aldri at jeg har sett noen som har så lite å vise til. Hun er så alene.

Det var en følelse Georgia var godt kjent med, selv om hun nå ikke hadde vært alene på tretti år. Hun hadde Samantha og Edna, og i løpet av det siste året hadde hun knyttet sterke vennskapsbånd til en liten gruppe kvinner som hadde slått seg sammen for å se om de kunne gjøre noe for omverdenen. De hadde veldige ulike livshistorier, men de hadde alle opplevd å måtte takle en vanskelig tilværelse uten noen form for støtte. Det var en erfaring man aldri glemte.

Hun sto og nikket, men innså at det ikke var til noen nytte.

–Du får få henne innlosjert, så kjører Edna og jeg ut dit når jeg er ferdig på jobb. Vi handler litt mat på veien.

–Jeg liker henne. Cristy er veldig tilbakeholden og vanskelig å bli kjent med. Men hun har noe ved seg.

Samantha la på, og Georgia puttet telefonen ned i vesken igjen. I samme øyeblikk dukket bråket ute i korridoren opp på nytt. Hun ristet på hodet og gikk for å finne ut hva det var. Da hun kom ut i korridoren, rakk hun akkurat å se Dawson Nedley forsvinne i retning hovedinngangen på skateboardet sitt.

Hun stilte seg opp midt i korridoren og la armene i kors. Dawson fikk øye på henne idet han snudde seg for å skate tilbake.

Et øyeblikk så det ut til at han bare ville feie forbi henne uten så mye som å si hei, men i siste øyeblikk hoppet han av brettet og tok tak i det før det rakk å fortsette uten ham. Han stakk det under armen og la hodet på skakke som for å spørre om det var noe i veien.

–Finn fem feil, sa hun.

Dawson trakk på skuldrene. Han hadde mørkt hår, brune øyne og var solbrun etter alle timene han hadde tilbragt med å jobbe på familiens gård. Når han en sjelden gang smilte, var det en glede å se på ham. Han var sterk og slank og vokste seg høyere dag for dag.

Men stort sett var det mutte ansiktsuttrykket det mest iøynefallende ved ham. De fleste tenåringer var sinte, av en rekke ulike grunner. Dawsons sinne var imidlertid av et helt annet kaliber, i hvert fall virket det slik. Alle som så på ham, måtte tro at raseriet hans kunne komme til å koke over hvert øyeblikk. Det var noe destruktivt ved ham.

Dawsons IQ befant seg imidlertid i toppsjiktet. Han slukte alle bøkene han kom over, og hvis han ville, kunne han sitere lange passasjer fra Sartre og Camus, i tillegg til Bob Dylan og hele episoder av South Park. Når han ikke hesjet høy eller matet høner, lærte han seg latin eller kinesisk for moro skyld. Foreldrene hans var sympatiske mennesker som gikk regelmessig i kirken, men så langt var det ingen som hadde klart å trenge gjennom skallet hans. Dawson saboterte ethvert forsøk på det. Han nektet å levere inn hjemmeoppgaver. Han fullførte aldri prosjektarbeid. Hvis han syntes en prøve var tullete, leverte han bare et blankt ark. Han var fast bestemt på å ødelegge for seg selv.

Det han holdt på med nå, var et utmerket eksempel.

–Hvordan kom du deg inn? spurte Georgia.

–Samme måte som alltid. Da hun ikke svarte, fortsatte han. –Gjennom hovedinngangen.

–Men hvorfor er du her så tidlig?

–Du vet hvordan vi bønder er. Vi står opp når hanen galer.

–Det er ingen haner i denne korridoren.

–Jeg tenkte at hvis jeg dro hit tidlig, ville ikke faren min rekke å finne noen arbeidsoppgaver til meg hjemme.

Akkurat det var nok sant, tenkte hun.

–Og du kom fullt utstyrt med skateboard?

Han trakk på skuldrene igjen. Georgia strakte frem hånden.

–Ingen skateboard på skolen.

–Reglene her blir dummere og dummere.

–Ikke lag problemer for deg selv på grunn av dette.

–Hvem er det egentlig jeg forstyrrer?

–Dawson, alle her på skolen er klar over at du prøver å snakke deg vekk fra den dårlige oppførselen din. Det fungerer ikke med meg, og det gjør det heller ikke med noen av lærerne. Gi meg skateboardet.

–Hva skal du gjøre med det?

–Jeg skal oppbevare det for deg til slutten av neste uke. Da kan du komme med en anmodning om å få det tilbake.

–Kø… Han tok seg i det. –Tuller du med meg?

–Hør godt etter. Jeg tuller aldri.

Hun så hvordan han vurderte for og imot. Hun så levende for seg den fargerike samtalen han førte med seg selv. Gutten var raskt i ferd med å gå gjennom alle handlingsalternativene og konsekvensene av dem.

Han så mutt på henne og holdt frem skateboardet.

–Du liker meg ikke, gjør du vel?

–Hva har du gjort for at jeg skulle like deg? spurte hun rolig.

–Er det ikke det du får betalt for?

–Jeg får betalt for å gi deg en utdannelse.

–Jeg…

Hun holdt hånden avvergende opp. Hun hadde latt Dawson trekke henne inn i en diskusjon hun burde styrt unna. Gutten var verdensmester på det området, men nå hadde hun gjenvunnet kontrollen.

–Vi er ferdig her, sa hun.

Han mumlet noe for seg selv mens han begynte å gå nedover korridoren igjen.

Klokken var ennå ikke sju, men hun hadde allerede hatt dagens første konfrontasjon. Og det var flere i vente. Likevel hadde nok Samantha en enda vanskeligere dag. For ikke å snakke om Cristy, den unge kvinnen som i dag skulle løslates etter å ha sittet åtte måneder i fengsel.

Hun lurte på om Cristy Haviland angret på at hun hadde spasert ut av en gullsmedforretning med en diamantring skjult i handleposen. Hadde det å føde en sønn i fengsel, en sønn som raskt ble tatt fra henne, fått henne til å innse at det var bedre å holde sin sti ren på veien gjennom livet?

Var kvinnene som lattermildt omtalte seg selv som de anonyme gudinnene, i ferd med å begå sin første feil?


KAPITTEL 2

Samantha hadde måttet dra tidlig hjemmefra, men hun hadde ikke noe imot kjøreturen til og fra Raleigh for å hente Cristy. Ved hjelp av svart kaffe og noen CD-er hadde hun hatt en fin tur. For Cristys del ville det imidlertid vært bedre om turen til Gudinnenes hus ikke hadde vært så lang. Verden kom utvilsomt til å føles som et fremmed sted etter mange måneder i fengsel, og den unge kvinnen ville være sterkt preget følelsesmessig. De neste ukene ville hun ha behov for hvile, god mat og selskap hvis hun ønsket det.

Og mest av alt trengte hun en mulighet til å pusle sammen igjen et liv som hadde vært alt annet enn enkelt. Fremtiden hennes fremsto som et stort spørsmålstegn.

Samantha ventet mens bilen hennes ble gjennomsøkt før hun fikk lov til å kjøre inn på området. Hun kjente rutinene bedre enn de fleste, siden hun hadde hjulpet til med gruppeundervisning her på våren.

–Hun venter på deg, sa fengselsbetjenten.

Hun takket ham og satte seg inn i bilen igjen. Da hun kjørte inn gjennom porten, forsøkte hun å overse gåsehuden på armene og hårene i nakken som truet med å reise seg i protest. Hun var en lovlydig borger, mor til en tolv år gammel mønsterelev og den respekterte lederen for en svangerskapsklinikk i Asheville. Likevel klarte hun ikke helt å bli kvitt stemmene som minnet henne om at også hun kunne ha endt opp her. Hvis dommeren for tretten år siden hadde dømt henne til fengsel i stedet for samfunnstjeneste, eller hvis hun ikke hadde tatt til seg den alvorlige leksjonen han ga henne mens hun sto skjelvende foran ham i rettssalen, ville hun kanskje hatt førstehåndskjennskap til det Cristy Haviland gikk gjennom akkurat nå.

Hun klarte aldri helt å legge fra seg angsten for at noen, så fort hun var innenfor porten, skulle oppdage at det hadde blitt gjort en feil, og at hun likevel måtte sone sin straff. Fra og med nå.

Hun stoppet foran den riktige døren og slo av tenningen. Da døren ble åpnet, og Cristy kom ut sammen med en fengselsbetjent, gikk hun rundt bilen og åpnet døren på passasjersiden.

Hun smilte til Cristy, som presset en hvit plastpose mot brystet.

–La oss komme oss vekk herfra.

Cristy nikket kort, huløyd og uten antydning til smil. Hun snudde seg mot fengselsbetjenten og nikket igjen.

–Takk.

–Lykke til.

Kvinnen, som var kraftig nok til at man ikke ville nøle med å lystre henne, hevet hånden raskt til hilsen og tok et skritt tilbake mens Cristy satte seg inn i bilen.

Sam snudde bilen og kjørte tilbake mot porten.

–Du kan legge posen i baksetet hvis du vil.

Cristy svarte ikke, men fortsatte å klemme posen inn mot brystet, slik en sultende kvinne ville klamret seg til et stykke brød. Samantha ventet på at vakten skulle åpne porten igjen. Så snart den hadde glidd helt opp, tråkket hun på gasspedalen, og endelig var de utenfor.

Hun kikket bort på Cristy. Det kornblonde håret var samlet i viltre krøller oppå hodet. Hun var likblek i ansiktet, og øynene sto fulle av tårer.

Samantha øket farten og ventet til de hadde kommet ut på hovedveien.

–Jeg vet at det er vanskelig å fatte, sa hun. –Men du er ferdig med den delen av livet ditt nå. Du har sonet dommen din. Det har ikke blitt gjort noen feil.

Cristy tørket vekk tårene med pekefingeren.

–Ingen feil?

–Du er fri. De kommer ikke til å ombestemme seg.

–Men det ble gjort en feil, sa hun lavt. Hun snudde seg for å se ut på furuskogen. Kanskje hun ville skjule tårene som fortsatte å renne.

Samantha var ikke helt sikker på hva hun mente.

–Ble det?

–Jeg har nettopp tilbrakt åtte måneder i fengsel for en forbrytelse jeg ikke har begått. Og jeg kan aldri, aldri få dem tilbake igjen.

*

Cristy ble glad da Samantha svingte inn på parkeringsplassen til McDonald’s. Det hadde gått en time, og de hadde sagt veldig lite. Hun klandret selvfølgelig ikke Samantha for at hun ikke visste hva hun skulle si. Cristy hadde jo ikke gjort det lett for henne. Hun kunne velge mellom «jeg er lei meg for at du ble urettmessig straffet, og vi skal sørge for at den virkelige tyven blir tatt og får sin straff» eller «med mindre du innrømmer at du er skyldig og ønsker å gjøre opp for deg, vil jeg likevel ikke hjelpe deg».

–Jeg er ikke tilhenger av hurtigmat, men hvis jeg hadde vært forhindret fra å spise den slags i åtte måneder, ville jeg sikkert lenget etter burger og pommes frites, sa Samantha. Hun kikket bort på Cristy og la antagelig merke til tvilen i blikket hennes. –Dessuten har jeg godt av en pause. Jeg spanderer.

Cristy prøvde å huske sist hun hadde vært ordentlig sulten. Kanskje for fire-fem måneder siden, mot slutten av graviditeten. Da hadde selv fengselsmaten smakt godt, og barnet inni henne hadde hatt behov for kaloriene. Men så snart hun hadde født, var det ikke lenger noe som fristet. Hun mistet ikke bare vekten av barnet, men også noen ekstra kilo. Klærne hun hadde hatt på seg da hun kom til fengselet, hang rundt henne som fillene på et fugleskremsel.

Samantha gikk ut av bilen, og Cristy visste at hun måtte gjøre det samme. Hun satte forsiktig fra seg plastposen på gulvet foran seg og fulgte etter Samantha. Støynivået kom som en overraskelse på henne. Lydene fra bilene som kjørte inn og ut av parkeringsplassen drønnet i ørene, og da de kom inn, ble hun nesten slått i bakken av den voldsomme susingen fra klimaanlegget.

Restauranten hadde et innendørs lekeområde. Hun snudde blikket vekk da de passerte, for å slippe å se på småungene som moret seg mens foreldrene fulgte med.

–Hva har du lyst på? spurte Samantha mens de stilte seg i kø ved disken.

Cristy så opp på menyen på veggen, som om hun prøvde å bestemme seg. Ordene fløt sammen foran øynene hennes.

–Jeg vet ikke. Jeg… jeg er egentlig ikke så sulten. Bare bestill, du.

–Kan ikke du finne et bord til oss da?

Cristy kjente panikken komme. Hun var vant til å bli fortalt nøyaktig hvor hun skulle gå. Flere av de ledige bordene var fulle av papir og brett med halvspist mat. Hvis hun satte seg ved et av dem, kom noen av de ansatte til å rydde, eller kom de til å tro at det var hennes rot, og la det være? Skulle hun ta en plass ved vinduet, eller kom det til å gjøre noen andre sinte, fordi de plassene var de beste? Var det greit å ta et bord ved siden av et som var opptatt, eller burde hun ta et av de mindre og ikke så hyggelige bordene på siden for ikke å forstyrre noen?

–Prøv å finne en plass i solen, hvis du kan, sa Samantha da Cristy ikke rørte seg. –Det er kaldt her. Hva med det der borte?

Cristy gikk dit Samantha pekte mens hun håpet at ingen rakk bort til bordet før henne. Kom Samantha til å bli skuffet hvis hun ikke fikk det til? Hun hadde allerede gjort den andre kvinnen forlegen da hun med tårevåte øyne hevdet at hun var uskyldig. Kanskje Samantha før turen var ferdig ville være så negativt innstilt til henne at hun ba henne finne seg et annet sted å bo?

Hvor skulle hun i så fall dra?

Hun kom seg bort til bordet og sank takknemlig ned på en stol. Folk rundt henne holdt på med sitt. Ingen kjente henne. For dem var hun bare en sjuskete ung blondine med trøtt blikk. Ingen visste at hun nettopp hadde sluppet ut av fengsel, eller at hun hadde en sønn som hun aldri hadde holdt i armene sine.

Ingen som så på henne, kunne forstå at hun hadde sunket så dypt ned i en hengemyr av hemmeligheter og løgner at hun aldri ville komme opp derfra igjen.

Hun så at Samantha bestilte og flyttet seg til siden for å vente. Hun ble sittende og se på henne en liten stund. Samantha var en vakker kvinne, antagelig en blanding av ulike raser eller etniske grupper, men Cristy hadde så absolutt ikke spurt etter detaljene. En manke av krøllete, mørkt hår falt nedover skuldrene hennes, og huden hadde samme nyanse som kaffe med en stor dose melk. Det smale ansiktet hadde fine trekk som fikk Cristy til å tenke på tegningen av faraos datter i den illustrerte bibelen hun hadde likt så godt da hun var barn. Samantha var høy, slank og elegant, og smilet hennes kunne avvæpne hvem som helst.

Cristy syntes at hun så ut som en som aldri hadde opplevd et øyeblikks sorg i løpet av de tjuefire årene hun hadde levd.

Samantha kom bort til bordet og satte fra seg et brett midt på. Det formelig bugnet av mat.

–Jeg har en datter som nettopp har fylt tolv, og hun er alltid veldig sulten, sa Samantha unnskyldende. –Jeg er redd for at jeg bestilte som om hun også skulle vært her. Hjelper du meg med å spise opp?

Cristy hadde blitt litt av en ekspert på å lese mellom linjene. Det var en av ferdighetene hun tok med seg etter månedene bak gitteret. Samantha hadde skjønt at Cristy var sulten, men at hun ikke helt visste hvordan hun skulle gå frem for å få gjort noe med det.

–Du har allerede gjort så mye for meg, sa hun.

–Og hvilken nytte har det hvis du bare svinner hen? Hvor mye har du gått ned etter fødselen?

–Jeg vet ikke, sa Cristy med et skuldertrekk.

–Du klarer sikkert å få i deg noe av dette. Jeg hater virkelig å kaste mat.

Samantha begynte å lesse av brettet. Big Mac, pommes frites og cola. Cristy kjente at hun fikk vann i munnen.

–Du er så grei, og jeg aner ikke hvorfor.

–Og med tanke på hvor du har vært, og hva du har erfart i løpet av de siste månedene, er det klart at du ikke tar noe for god fisk. Det skjønner jeg. Jeg ville følt det samme hvis jeg var i dine sko. Jeg skal forklare alt sammen en dag, det lover jeg deg. Men for øyeblikket får det klare seg med kortversjonen. Vi er en gruppe kvinner som mottok en testamentarisk gave da en felles venn av oss døde. Hun etterlot oss et nydelig gammelt tømmerhus oppe i fjellene i Madison County. Det var det jeg fortalte deg om på telefonen. Hun ba oss om å bruke det til det vi selv mente var best.

–Hva som helst?

–Hva som helst som er meningsfylt. Men spesielt noe som handler om å gi en hjelpende hånd til andre kvinner som trenger det. Etter at vi møttes i fengselet, forhørte jeg meg litt om deg og ble fortalt at du trengte et sted å dra til når du ble løslatt. Et sted som er såpass nær Mars Hill at du kan besøke sønnen din. Jeg kom frem til at Gudinnenes hus, det er det vi kaller det, er et sted hvor du vil ha gode muligheter til å hente deg litt inn igjen.

–Er det alt?

–Ja, i bunn og grunn, sa Samantha og begynte å spise.

–Hvorfor Gudinnenes hus? Hva slags organisasjon er det?

Samantha tygget litt og tok en slurk av colaen før hun svarte.

–Det er ikke det. En organisasjon, mener jeg. Vi er bare en gruppe venner.

–Men hvorfor gudinner? Det høres nesten ut som en slags sekt.

–Nei, det skyldes bare en vakker historie om en buddhistisk gudinne som heter Kuan Yin. Hun døde, og på vei til himmelen, eller hva det nå er buddhistene kaller det, hørte hun ropene fra alle de lidende menneskene på jorden. I stedet for å fortsette til himmelen, snudde hun og kom tilbake for å bli hos dem. Hun sa at hun ikke kunne dra før all lidelsen hadde tatt slutt. Ifølge historien er hun fremdeles blant oss. En anonym gudinne som hjelper dem som trenger det, når det trengs. Uten noe oppstyr. Hun hjelper bare. Vi er ikke fullt så gode eller uegennyttige. Vi er ikke helgener eller gudinner, bare kvinner som i likhet med millioner av andre strekker ut en hånd til våre medmennesker.

–Og jeg skal være prosjektet deres.

Samantha så ikke ut til å ta seg nær av ordvalget eller tonefallet, som selv i Cristys ører lød fornærmende.

–Nei. Jeg håper at du vil være vennen vår.

–Hvorfor spurte du etter nettopp meg? Da du underviste?

–Jeg vet ærlig talt ikke. Kanskje fordi du virket mer ensom enn de andre.

Samantha hadde ledet et svangerskapskurs i fengselet. Hun hadde forklart dem hva de burde passe på, hvilke forandringer kroppen deres kom til å gjennomgå, og hvordan fødselen kunne bli. Cristy visste at Samantha hadde meldt seg frivillig til å holde kurset, men hun visste ikke hvorfor.

Hun pakket opp hamburgeren og tok prøvende en bit. Smaken minnet ikke om noe av det hun hadde spist i løpet av de siste månedene. Hun hadde mest lyst til å la være å svelge, bare for å beholde den umiddelbare smaksopplevelsen. Til slutt svelget hun likevel og forsynte seg med en håndfull pommes frites.

–Hvorfor var du egentlig der i utgangspunktet? Ga det deg faglig uttelling å holde det kurset?

–Nei, sa Samantha med et lite smil. –Jeg kan gjerne fortelle deg hele historien hvis du er interessert.

Cristy nikket.

–Jeg hadde en vill ungdomstid. Jeg gikk på en fin privatskole i Asheville, der moren min var rektor. Du kommer til å møte henne i kveld. Jeg hatet alt ved skolen. Jeg følte ikke at jeg passet inn på noen som helst måte, og gjorde heftig opprør, først og fremst ved å drikke. Moren min gjorde alt hun kunne for å hjelpe meg, men jeg var utenfor rekkevidde og en altfor dyktig løgner. En kveld snek jeg meg ut og dro på en fest utenfor byen sammen med en fyr som jeg hadde truffet en annen kveld da jeg hadde sneket meg ut hjemmefra. Du ser et mønster her, ikke sant?

Cristy kjente at hun slappet av. Hun nikket igjen.

–Det var litt av en fest. Jeg drakk. Han drakk. Begge drakk litt til. På hjemveien holdt han flere ganger på å sovne ved rattet, så jeg fikk ham til å stoppe. Jeg tok over førersetet. Jeg skjenet antagelig hit og dit og må ha kjørt for fort. En politipatrulje fikk øye på oss og ga tegn til at jeg skulle stoppe. Jeg husker at jeg tenkte at det var helt vilt. Og at det ville være enda morsommere hvis han måtte prøve å ta meg igjen. Vi raste rundt på fjellveiene i flere kilometer. Så kjørte jeg ned i en grøft og tok nesten livet av fyren jeg var sammen med. De sier at han måtte sy nitti sting, i tillegg til at han hadde skader på indre organer og beinbrudd tre steder.

Cristy følte at hun måtte si noe. Noe som fikk det til å høres ut som om hun forsto. Det gjorde hun jo også.

–Jeg hatet også skolen. Jeg sluttet så snart jeg fikk muligheten.

–Det vet jeg. Det må ha vært en vanskelig tid for deg.

–Hva skjedde etterpå?

–Å råkjøre for å slippe unna politiet kan straffes med fengsel. Heldigvis for meg kom passasjeren min seg igjen etter hvert, ellers ville situasjonen vært en helt annen. Retten kan også velge å løslate førstegangsforbrytere som er under atten år. Jeg var sytten år da dette skjedde, og selv om jeg hadde hatt mange problemer, hadde jeg ikke blitt arrestert før. Jeg fikk derfor et års prøvetid, også kjent som en vekker. Jeg gjorde samfunnstjeneste, oppsøkte Anonyme Alkoholikere, fullførte skolen et annet sted og holdt meg unna problemer. Til slutt ble hele saken slettet fra rullebladet mitt.

–Så du slapp unna. Hva har det med undervisningen i fengselet å gjøre?

–Det var ikke fullt så enkelt. Moren min mistet jobben på grunn av den hendelsen. Det klarer jeg fremdeles ikke å tilgi meg selv. Men jeg slapp unna fordi jeg hadde flaks, Cristy, ren og skjær flaks. Ikke fordi dette bare var et mindre lovbrudd, eller fordi jeg hadde vært en eksemplarisk samfunnsborger. Jeg dummet meg skikkelig ut, men likevel fikk jeg muligheten til å leve et normalt liv. Jeg har hatt det bra, men vet du hva? Jeg føler fremdeles at jeg har en gjeld å betale. Jeg antar at det å undervise i fengselet handler om å vise hvor takknemlig jeg er for at jeg ikke sitter inne selv. Og å gi noe til dem som ikke var like heldige som meg.

–Som meg for eksempel.

–Som deg.

–Jeg var tjueto da jeg ble arrestert, og jeg hadde vært siktet en gang tidligere. Cristy tygget i seg et par pommes frites før hun fortsatte. –Den første gangen fikk jeg som fortjent.

Hun ville at Samantha skulle skjønne at hun var villig til å ta ansvar for det hun hadde gjort, når det var på sin plass.

–Butikktyveri?

–Det var rett før jeg sluttet på skolen. Det var en jentegjeng der som jeg likte, jenter som meg, som ikke passet helt inn. For å få bli med i gjengen deres måtte jeg stjele noe i jernvarehandelen bortenfor skolen. Det spilte ingen rolle hva det var, bortsett fra at det måtte være verdt mer enn én dollar. En av dem ventet utenfor for å passe på at jeg ikke gikk bort til kassen og betalte først.

Hun stoppet.

–Og du gjennomførte det? spurte Sam.

–Jeg hadde aldri gjort noe ulovlig før. Jeg var redd, men fast bestemt på å gjøre det.

–Og så ble du tatt?

–Jeg tok det billigste jeg fant i hylleraden lengst vekk fra kassen. Det var et målebånd. Jeg tenkte at jeg skulle gå tilbake senere og si at jeg ved en feiltakelse hadde fått det med meg uten å betale for det, og så gi dem pengene. Jeg sto der i ti minutter før jeg endelig klarte å få meg til å putte det i lommen. Det viste seg at butikksjefen hadde holdt et øye med meg. Han hadde skjønt hva gjengen holdt på med, og hadde sett jenta som ventet utenfor. De stoppet meg idet jeg hadde satt den ene foten utenfor døren. Så ringte de politiet. Jeg tror de håpet at ingen kom til å stjele noe mer der etter det. Selv om det var en veldig liten sak, var den fremdeles på rullebladet mitt da…

Hun sa ikke noe mer.

–Da du ble arrestert neste gang.

–Ja. Det hjalp ikke akkurat.

–Det tror jeg på.

De ble sittende en stund uten å si noe. Cristy spiste opp halve hamburgeren, men innså at hun ikke klarte noe mer.

–Jeg beklager, men jeg tror ikke at jeg orker resten. Takk for at du kjøpte den til meg.

–Vær så god. Jeg tenkte at vi kunne stikke innom kjøpesenteret ved siden av før vi drar videre. Du trenger noen nye klær inntil du får tilbake noen av de kiloene du har mistet. La oss gå og shoppe litt.

–Jeg skjønner virkelig ikke noe av dette. Du er så snill mot meg, helt uten grunn.

–Grunn? sa Samantha ettertenksomt. –Her er grunnen, Cristy. Vi har nettopp konkludert med at jeg var heldig, mens du var det motsatte. La meg nå gjøre deg til den heldige for en liten stund. Så enkelt er det. Synes du ikke at du har fortjent det?

Cristy visste ikke helt. Hun visste ærlig talt ikke hva hun fortjente lenger. Og fordi hun ikke visste det, lot hun ganske enkelt være å svare.

